### Č. sp.: ŽP 2014/02274-6-MK Bardejov

##  02.09.2014

R o z h o d n u t i e

##  Mesto Bardejov ako príslušný orgán štátnej správy v prvom stupni vo veciach ochrany prírody podľa § 2 písm. f) zákona č. 416/2001 Z.z. o prechode niektorých pôsobností z orgánov štátnej správy na obce a na vyššie územné celky v znení neskorších predpisov a § 69 písm. d) a f) zákona č. 543/2002 Z.z. o ochrane prírody a krajiny v znení neskorších predpisov (ďalej len „zákon o ochrane prírody“), na základe písomnej žiadosti **Bardejovského podniku služieb Bapos, m.p. Bardejov, Štefánikova 786, 085 01 Bardejov**, IČO: 00 619 621, zo dňa 03.04.2013, podľa § 47 ods. 3, § 48 ods. 1 zákona o ochrane prírody, v súlade s § 46 zákona č. 71/1967 Zb. o správnom konaní v znení neskorších predpisov, vydáva

## ***s ú h l a s***

žiadateľovi **na výrub dreviny**, druh: **tuja západná** (Thuja occidentalis) s obvodom kmeňa 180 cm, meraným pod miestom rozkonárenia (vo výške 0,00 m nad zemou), rastúci na parcele CKN číslo 1309/1 v kat. území Bardejov, druh pozemku: ostatné plochy  **(cintorín sv. Michala).** Žiadateľ k parcele CKN číslo 1309/1 doložil súhlas od vlastníka - Rímskokatolícka cirkev, farnosť svätého Egídia Bardejov, Radničné námestie 3, 085 01 Bardejov.

# A./

 V súlade s § 82 ods. 12) zákona o ochrane prírody, určuje orgán ochrany prírody bližšie podmienky vykonania výrubu, zabezpečujúce ochranu prírody a krajiny:

1) výrub drevín žiadateľ uskutoční po nadobudnutí právoplatnosti tohto rozhodnutia, v termíne do 31. marca 2016,

2) žiadateľ zabezpečí, aby pri výrube nedošlo k ohrozeniu zdravia alebo životov ľudí, k poškodeniu majetku fyzických osôb alebo právnických osôb,

3) žiadateľ zabezpečí, aby nedošlo k poškodeniu drevín, ktoré nie sú určené na výrub,

4) vyrúbanú drevnú hmotu žiadateľ vhodným spôsobom odstráni a okolitý terén vyčistí od zvyškov po výrube,

5) za prípadné škody na majetku fyzických osôb alebo právnických osôb, spôsobených pri výrube dreviny, zodpovedá žiadateľ podľa osobitných predpisov.

B./

V súlade s § 48 ods. 1 zákona o ochrane prírody je žiadateľovi uložené uskutočniť náhradnú výsadbu za týchto podmienok:

## 1) **vysadiť 2 ks drevín,** druh: **krušpán vždyzelený** (Buxus sempervirens) na tú istú parcelu C KN 1309/1 v kat. území Bardejov, druh pozemku: ostatné plochy,

# 2) výsadbu žiadateľ uskutoční vo vegetačnom období (od 1. apríla do 30. septembra) na vlastné náklady, v termíne do 30. septembra 2016 po vykonaní výrubu,

3) vysadené dreviny je potrebné zabezpečiť minimálne tromi opornými kolíkmi,

4) žiadateľ zabezpečí starostlivosť o náhradnú výsadbu po dobu 2 rokov odo dňa jej uskutočnenia; v prípade vyhynutia alebo poškodenia náhradnej výsadby vykoná žiadateľ dosadbu,

5) **žiadateľ doručí na MsÚ Bardejov, odd. ŽP doklad o vykonaní náhradnej výsadby, resp. dosadby**.

# Z dôvodov uvedených v § 89 zákona o ochrane prírody a krajiny môže Mesto Bardejov na návrh účastníka konania alebo z vlastného podnetu tento súhlas zmeniť alebo zrušiť.

# Osobitné predpisy, ako aj ostatné ustanovenia zákona zostávajú vydaním tohto súhlasu nedotknuté.

# O d ô v o d n e n i e

Písomnou žiadosťou zo dňa 03.04.2014 (ev. č. 8 709) požiadal Bardejovský podnik služieb Bapos, m.p. Bardejov, Štefánikova 786, 085 01 Bardejov, IČO: 00 619 621, o vydanie súhlasu na výrub dreviny, druh: tuja západná (Thuja occidentalis) s obvodom kmeňa 180 cm, meraným pod miestom rozkonárenia (vo výške 0,00 m nad zemou), rastúci na parcele CKN číslo 1309/1 v kat. území Bardejov, druh pozemku: ostatné plochy (cintorín sv. Michala). Žiadateľ k parcele CKN číslo 1309/1 doložil súhlas od vlastníka - Rímskokatolícka cirkev, farnosť svätého Egídia Bardejov, Radničné námestie 3, 085 01 Bardejov. Žiadosť podaná na podnet Amália Novotná, bytom Gorlická 1, Bardejov, ktorá argumentuje poškodzovaním hrobky koreňovou sústavou dreviny.

 Mesto Bardejov, podľa § 82 ods. 7 zákona č. 543/2002 Z.z. o ochrane prírody a krajiny v znení neskorších predpisov, zverejnilo informáciu o začatí tohto správneho konania, v ktorom môžu byť dotknuté záujmy ochrany prírody a krajiny na webovom sídle Mesta Bardejov v dňoch od 07.04.2014. V lehote do siedmich dní od zverejnenia informácie nebolo doručené Mestu Bardejov písomné alebo elektronické potvrdenie záujmu byť účastníkom v začatom správnom konaní.

 Orgán ochrany prírody listom č. ŽP 2014/02274-2-MK zo dňa 11.08.2014 podľa ustanovení § 21 ods. 1 zákona č. 71/1967 Zb. o správnom konaní v znení neskorších predpisov nariadil ústne pojednávania spojené s miestnou obhliadkou v predmetnej veci. Ústne pojednávanie sa uskutočnilo 22.08.2014, počas ktorého bolo zistené, že drevina požadovaná na výrub rastie na uvedenej parcele a tak ako je uvedené v žiadosti drevina má nepriaznivý vplyv na stavebné objekty – narušenie hrobiek koreňovým systémom. V priebehu miestnej obhliadky orgán ochrany prírody vykonal meranie obvodu kmeňa stromu, zistil jeho zdravotný stav a zhotovil fotodokumentáciu dreviny požadovanej na výrub. Z priebehu ústneho pojednávania a miestnej obhliadky bol vyhotovený zápis a prezenčná listina. Orgán ochrany prírody na základe vyhlášky MŽP SR č. 24/2003 Z.z. vypočítal spoločenskú hodnotu drevín určených na výrub, ktorá je 671,65 €. Výpočet je prílohou zápisu. Súčasne správny orgán odporučil vzhľadom na fakt, že tuja západná, tvoriaca súčasnú alej, je drevinou krátkodobou, bude v nie dlhom časovom horizonte potrebná kompletná obnova tujových alejí v objekte cintorína sv. Michala za iný, vhodnejší druh a kultivar dreviny. Účastníci konania a zúčastnené osoby boli na mieste oboznámení s podkladmi rozhodnutia pred jeho vydaním a mali možnosť vyjadriť sa k ním, i k spôsobu ich zisťovania, prípadne navrhnúť ich doplnenie podľa ustanovení § 33 ods. 2 zákona č. 71/1967 Zb. o správnom konaní v znení neskorších predpisov. Voči ich výrubu nepodal zásadné námietky nikto z prítomných.

 Na základe vyššie uvedeného orgán ochrany prírody dospel k záveru, že žiadosť na výrub dreviny tuje západnej je opodstatnená. Rozhodol preto o povolení výrubu podľa §47 ods. 3 citovaného zákona. Zároveň žiadateľovi podľa ustanovení §48 ods. 1 zákona uložil do výšky spoločenskej hodnoty vyrúbaných drevín náhradnú výsadbu a následnú starostlivosť o vysadené dreviny, ako aj podmienky vykonania činnosti podľa §82 ods. 12 citovaného zákona.

**P o u č e n i e:**

Proti tomuto rozhodnutiu možno podať odvolanie, podľa § 53 a nasl. zákona č. 71/1967 Zb. o správnom konaní v znení neskorších predpisov v lehote 15 dní odo dňa jeho doručenia, na Mesto Bardejov.

Toto rozhodnutie možno preskúmať súdom až po vyčerpaní riadnych opravných prostriedkov.

 MUDr. Boris Hanuščak

 primátor mesta

Doručuje sa:

* **Bardejovský podnik služieb Bapos, m.p. Bardejov, Štefánikova 786, 085 01 Bardejov,**
* **Rímskokatolícka cirkev, farnosť Bardejov, Radničné námestie 3, 085 01 Bardejov**
* **Amália Novotná, Gorlická 1, 085 01 Bardejov**

Na vedomie:

- SIŽP - inšpektorát ochrany prírody, Rumanova 14, 040 01 Košice

- Okresný úrad Bardejov, odbor starostlivosti o životné prostredie, Dlhý rad 16, 085 01 Bardejov

Vybavuje : Milan Klimek Bankové spojenie : 0456175001/5600

Oddelenie : životné prostredie IČO : 321 842 DIČ : 2020622923

telefón: ( 00421 ) 054 4862 163, fax: ( 00421 ) 054 472 2476, e-mail: milan.klimek@bardejov.sk